เก็งกำไร 12 หุ้นร้อน SET ยังมีปัจจัยบวกหนุน ลุ้นทำนิวไฮต่อ
ดัชนีหุ้นไทย (SET) วันนี้ ยังมีโอกาสปรับขึ้นต่อเนื่องหลังวานนี้ทำสถิติปิดสูงสุดใหม่ในรอบ 24 ปี แต่ดัชนีมีกรอบการขึ้นที่จำกัดจึงแนะนำให้เข้าลงทุนในลักษณะการเก็งกำไรระยะสั้น
4 ม.ค. 2561

ข่าวหุ้นธุรกิจออนไลน์ รายงาน เช้านี้ ณ เวลา 9.35 น. ค่าเงินบาทอยู่ที่ 32.32 บาทต่อเหรียญ ขณะที่ตลาดหุ้นเอเชียเปิดปรับตัวขึ้นเป็นส่วนใหญ่ในวันนี้ โดยได้แรงหนุนจากตลาดหุ้นนิวยอร์กที่ปิดทำนิวไฮติดต่อกันเป็นวันที่ 2 เมื่อคืนนี้ หลังรายงานการประชุมประจำเดือนธ.ค.ของธนาคารกลางสหรัฐ (FED) ระบุว่า กรรมการเฟดส่วนใหญ่ยังคงสนับสนุนให้มีการปรับขึ้นอัตราดอกเบี้ยอย่างค่อยเป็นค่อยไป
นักวิเคราะห์มองดัชนีหุ้นไทย (SET) วันนี้ ยังมีโอกาสปรับขึ้นต่อเนื่องหลังวานนี้ทำสถิติปิดสูงสุดใหม่ในรอบ 24 ปี แต่ดัชนีมีกรอบการขึ้นที่จำกัดจึงแนะนำให้เข้าลงทุนในลักษณะการเก็งกำไรระยะสั้น หุ้นเด่นเลือก ADVANC, AMA, STEC, SAWAD, MEGA, MBK, PTT, PTTEP, PTTGC, IRPC, ROBINS และ GLOBAL
 
นายอภิชาติ ผู้บรรเจิดกุล ผู้อำนวยการสายงานวิเคราะห์เชิงกลยุทธ์ บล.ทิสโก้ เปิดเผยถึงตลาดหุ้นไทยเช้านี้ (4 ม.ค.) เชื่อว่ายังมีทิศทางที่จะปรับตัวบวกต่อเนื่องจากวานนี้ที่ตลาดปรับตัวขึ้นทำสถิติปิดสูงสุดใหม่ในรอบ 24 ปี โดยยังได้รับ Sentiment เชิงบวกต่อเนื่องจากตลาดหุ้นทั่วโลก และตลาดหุ้นในภูมิภาคเช้านี้ที่ปรับตัวอยู่ในแดนบวกเกือบทั้งหมด เงินทุนต่างชาติยังคงไหลเข้าอย่างต่อเนื่อง ประกอบกับราคาน้ำมันเมื่อคืนนี้ปรับตัวขึ้นสูงสุดในรอบเกือบ 3 ปี
นอกจากนี้ นักลงทุนยังมองผลประกอบการบริษัทจดทะเบียนไทยในช่วงไตรมาส 4/60 อาจจะออกมาดีกว่าที่คาดไว้ หลังราคาน้ำมันอยู่ในระดับค่อนข้างสูง ขณะที่เศรษฐกิจไทยยังมีแนวโน้มที่ดีต่อเนื่อง พร้อมให้แนวต้าน 1,790 จุด และ 1,800 จุด แนวรับ 1,771 จุด
บล.เคทีบี (ประเทศไทย) ระบุในบทวิเคราะห์ (4 ม.ค.) ด้วยมุมมองที่ว่าตลาดจะสามารถปรับตัวขึ้นได้ต่อเนื่องแต่มีกรอบการขึ้นที่จำกัด จึงแนะนำให้เข้าลงทุนในลักษณะการเก็งกำไรระยะสั้น โดยหุ้นขนาดใหญ่ที่ติด most active และตลาดยังให้ความสนใจต่อเนื่อง ได้แก่ PTTEP, ADVANC หุ้นแนะนำเชิงกลยุทธ์ : AMA, STEC หุ้นแนะนำทางเทคนิค : SAWAD, MEGA, MBK
บล.แอพเพิล เวลธ์ ระบุในบทวิเคราะห์ (4 ม.ค.) กลยุทธ์การลงทุน จากปริมาณการซื้อขายวานนี้ที่สูงสุดระดับ 8.5 หมื่นล้านบาท เป็นปัจจัยหนุนการขึ้นต่อของดัชนี SET โดยวาง Filter แนวรับที่ 1,760 จุด หากยืนโมเมนตัมยังเป็นบวก โดยแนวต้านที่ระดับ 1,790 – 1,800 จุด  แนะนำซื้อเก็งกำไรกลุ่มพลังงานและปิโตรเคมี PTT, PTTEP, PTTGC, IRPC / กลุ่มค้าปลีก ROBINS, GLOBAL